Þeim fjölgar sveitarfélögunum sem leggja á hámarksútsvar á næsta ári og Strandabyggð fékk sérstaka heimild til að fara yfir mörkin vegna erfiðrar fjárhagsstöðu.
Fjögur sveitarfélög ætla að hækka útsvar á íbúa um áramót en ekkert sveitarfélag lækkar skattinn. Nánast öll sveitarfélög landsins stíga útsvarið í botn en þrjú eru svo vel stæð að þau geta lagt á lágmarsútsvar.
Helsti tekjustofn sveitarfélaga er útsvarið, skattur sem íbúar greiða af tekjum sínum. Sveitarfélög hafa ákveðið svigrúm til að ákveða hvað þessi skattur er hár. Lægst má útsvarið vera 12,44% en hámarksútsvar er 14,52%. Fram kemur í tölum frá fjármála- og efnahagsráðuneytinu að langflest sveitarfélög landsins eru með útsvar í hámarki. Alls eru sveitarfélögin 69 og leggja 54 þeirra á hámarksútsvar á næsta ári. Þrír hreppir leggja hins vegar á lágmarksútsvar. Þetta eru Skorradalshreppur með 66 íbúa. Fljótsdalshreppur þar sem íbúar eru tæplega hundrað. Og Grímsness- og grafningshreppur þar sem tæplega fimm hundruð eru með lögheimili.
Önnur sveitarfélög sem ekki leggja á hámarksútsvar eru: Hvalfjarðarsveit með 13,69%, Garðabær með 13,70%, Kjósarhreppur með 13,73%, Tjörneshreppur með 14,00%, Seltjarnarneskaupstaður með 14,09%, Grindavíkurbær með 14,40%, Vestmannaeyjabær með 14,46%, Kópavogsbær, Hafnarfjarðarkaupstaður, Mosfellsbær og Fjallabyggð með 14,48%.
Fjögur sveitarfélög gera breytingu á útsvarinu um áramót öll til hækkunar. Seltjarnarneskaupstaður hækkar útsvarið í 14,09% eða um 0,39 prósentustig. Eyja- og Miklaholtshreppur fer upp í hámarksútsvar en það er lítil hækkun eða um 0,04 prósentustig. Ásahreppur fer einnig í hámarkið og hækkar um 2,08 prósentustig.
Athygli vekur að Strandabyggð fékk heimild til að fara yfir hámarksútsvar og hækkar upp í 14,95%. Jón Gísli Jónsson oddviti segir að sveitarfélagið hafi verið nauðbeygt til að fá sérstaka heimild til þessa, ástæðan sé erfið fjárhagsstaða. Vonir standi til að þessi ráðstöfun verði aðeins í eitt ár og ekki lengur.
Flest sveitarfélög leggja á hámarksútsvar á næsta ári. Strandabyggð fékk sérstaka heimild til að fara yfir mörkin vegna erfiðrar fjárhagsstöðu.